Diari Oficial de la Generalitat Valenciana


Sumari del DOGV 5948, del 05-02-2009 (2009/962)

RESOLUCIÓ de 29 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Fundació Bancaixa i l'Agència Valenciana d'Avaluació i Prospectiva.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5948

Data del DOGV
:   05-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/962


Data del document
:   29-01-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * universitat
    * ensenyament superior
    * cooperació administrativa
    * administració regional
    * fundació

RESOLUCIÓ de 29 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Fundació Bancaixa i l'Agència Valenciana d'Avaluació i Prospectiva. [2009/962]  
La Fundació Bancaixa i l'Agència Valenciana d'Avaluació i Prospectiva han subscrit, després de la tramitació prèvia reglamentària, el 19 de novembre de 2008, un conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0064/2009, i que figura com a annex d'esta resolució.  
València, 29 de gener de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la Fundació Bancaixa i l'Agència Valenciana d'Avaluació i Prospectiva  
València, 19 de novembre de 2008  
Reunits  
D'una part, José Luis Olivas Martínez, com a president de la Fundació Bancaixa, amb domicili Social a València, plaça de Tetuan núm. 23, i CIF G-12232294, inscrita en el Registre de Fundacions Culturals Privades de la Generalitat per Resolució de la Conselleria de Cultura de 10 de febrer de 1995, d'ara en avant La Fundació.  
I d'altra part, Alejandro Font de Mora Turón, president de l'Agència Valenciana d'Avaluació i Prospectiva, amb domicili social a la plaça de Tetuan núm. 8 i CIF L-7352926-W, adscrita a la Conselleria d'Educació de la Generalitat, d'ara en avant AVAP.  
Actuen, el primer, en representació de la Fundació, i el segon, tal com s'ha indicat, en representació de l'AVAP.  
Les dos parts reconeixen posseir capacitat legal i poder suficient per a celebrar este acte.  
Exposen  
1r. Que la Fundació, com a gestora i administradora de l'Obra Social de la Caixa d'Estalvis de València, Castelló i Alacant, Bancaixa, té entre els seus objectius el foment d'activitats formatives i d'investigació en la seua àrea geogràfica d'actuació, i per això ha estat actuant en permanent col·laboració amb les institucions universitàries públiques i privadament i igualment amb organismes oficials i entitats privades en l'àmbit educatiu, especialment en l'actualitat en el suport a la mobilitat internacional i foment de l'emprenedurisme en el col·lectiu universitari.   
2n. Que l'AVAP té la finalitat de garantir la qualitat i excel·lència dels sistemes valencians d'educació superior, de ciència i d'innovació per mitjà de l'avaluació, l'acreditació i la prospectiva, i es regix per criteris fonamentals d'independència, objectivitat, excel·lència i transparència.  
3r. Que és voluntat de les dos institucions que representen unir i coordinar els seus esforços, a fi d'afavorir la col·laboració entre elles com a via per a contribuir al desenrotllament de l'àmbit d'actuació comuna.  
Acorden  
Primer. Este conveni té caràcter d'acord marc de col·laboració i assistència mútua entre la Fundació i l'AVAP.  
Segon. El present conveni serà desenrotllat posteriorment en els seus aspectes concrets i específics a través d'accions singulars i els corresponents convenis específics.  
Tercer. Tant en este conveni, com en els que ulteriorment es puguen subscriure, es tindran en compte els principis següents:  
1r. El de la col·laboració mútua per a desenrotllar conjuntament activitats de tipus docent i d'investigació.  
2n. El de la reciprocitat de la prestació de servicis mutus.  
3r. El d'assistència i assessorament tant tècnic com científic sobre tot tipus de temes i qüestions que les dos institucions plantegen.  
Quart. Les dos institucions acorden que les activitats objecte d'este acord tindran com a objectius preferents les activitats relacionades amb la realització d'estudis de necessitats de les universitats situades a la Comunitat Valenciana en aspectes referits a l'avaluació i la prospectiva de la mobilitat internacional i de l'activitat emprenedora dels estudiants universitaris, de la mobilitat del professorat universitari cap a l'empresa i des de l'empresa, i de la innovació empresarial en col·laboració amb el món universitari.  
Quint. L'AVAP es compromet a deixar sempre constància del caràcter de patrocinador de la Fundació. Així, la Fundació amb caràcter general tindrà dret que el seu logotip i/o denominació social o la marca gràfica que designe, aparega o siga citada absolutament en tota la difusió que l'AVAP faça de les activitats contingudes en este conveni.   
L'AVAP es compromet en les divulgacions que faça d'este conveni i de les activitats relacionades amb este, ja siga en escrits o de forma oral, audiovisuals i internet (cartell, fullets divulgatius, programes de mà, llibre oficial, impresos, lones publicitàries i espais sobre l'escenari, insercions publicitàries en pàgina web, publicitat en mitjans de comunicació...), que la imatge de la Fundació tinga la mateixa visibilitat i importància que la seua pròpia.   
La realització de tot el material que es derive d'este conveni, haurà de fer-se, sempre, davall el criteri, supervisió prèvia i autorització del Departament de Comunicació de la Fundació.  
Durant la roda de premsa o acte de presentació de qualsevol dels actes relatius a les activitats objecte d'este conveni, si n'hi haguera, hi haurà suficient presència del logotip i símbol de Bancaixa, que figurarà de manera visible en un panell multilogos o semblant, en la part posterior de la taula dels intervinents. En el cas que l'AVAP no facilitara este element, Bancaixa estarà facultada per a col·locar algun element publicitari propi. Si l'AVAP realitzara algun dossier de premsa, este haurà de portar el logotip de Bancaixa i ser consensuat amb el Departament de Comunicació de la Fundació Bancaixa.  
En estos actes, sempre que la Fundació ho estime oportú, hi haurà un representant de Bancaixa, que participarà i intervindrà junt amb els altres representants que hagen sigut designats. Així mateix, sempre que l'acte requerisca una invitació al públic, el president de Bancaixa figurarà com a coamfitrió en la invitació. La Fundació disposarà del nombre d'invitacions que siga acordat per ambdós parts.  
L'AVAP haurà d'informar els departaments de Relacions Socials i Comunicació de la Fundació Bancaixa de cada acte que s'organitze relacionat amb este conveni amb almenys 21 dies d'antelació a la celebració.  
Així mateix, la Fundació podrà realitzar pel seu compte, previ coneixement de l'AVAP, la publicitat que considere oportuna sobre l'esdeveniment, reservant-se la facultat de fer pública la seua col·laboració.  
Sext. El present conveni entrarà en vigor el dia de la firma per ambdós parts, sense perjuí de la corresponent i preceptiva aprovació pels òrgans superiors.  
Sèptim. El present conveni finalitzarà el 31 de desembre de 2009. La seua renovació es farà de forma automàtica per períodes anuals, excepte denúncia per alguna de les parts amb 30 dies d'antelació a la data del venciment.  
En estes condicions queda formalitzat el present conveni que, prèvia lectura, es firma per duplicat en el lloc i la data dalt indicats.  
Per la Fundació Bancaixa: José Luis Olivas Martínez.  
Per l'Agència Valenciana d'Avaluació i Prospectiva: Alejandro Font de Mora Turón.